
STAŽUOTĖS EUROPOS PARLAMENTE ATASKAITA

2012-08-22
Vilnius

Ataskaitą pateikė: Rasa Liucija Matusevičiūtė, ES patarėja, AAK biuras
Stažuotės pagrindas: Stažuotė buvo vykdoma įgyvendinant ES lėšomis finansuojamą projektą „Lietuvos valstybės tarnautojų, atstovaujančių Lietuvos interesams Europos Sąjungoje, kvalifikacijos tobulinimas“ (Nr.VP1-4.1-VRM-02-V-01-002) ir vadovaujantis Seimo kanclerio 2012 m. gegužės 24 d. įsakymu Nr. 460-KT-42.
Vieta: Europos Parlamentas, Lietuvos nuolatinė atstovybė Europos Sąjungoje, Briuselis (Belgijos Karalystė)
Stažuotės trukmė: 2012 metų birželio 4- liepos 14 d.d.
Stažuotės tikslas: Patobulinti žinias ir įgūdžius, reikalingus Lietuvos interesų atstovavimui Europos Sąjungoje ir pasirengti Lietuvos Respublikos pirmininkavimui ES Tarybai 2013 metais, ypatingą dėmesį skiriant LR Seime organizuojamiems renginiams  ir bendradarbiavimui su Europos Parlamentu.
Stažuotės finansavimas: Stažuotė buvo finansuojama  iš projekto „Lietuvos valstybės tarnautojų, atstovaujančių Lietuvos interesams Europos Sąjungoje, kvalifikacijos tobulinimas“ (Nr.VP1-4.1-VRM-02-V-01-002) lėšų (lėktuvo bilietų įsigijimo, gyvenamojo ploto nuomos išlaidos bei dienpinigiai). Iš Seimo kanceliarijos lėšų apmokėtos kompleksinio kelionės draudimo, dalis vietinio transporto užsienyje išlaidų.
Stažuotės kuratoriai: LR Seimo nuolatinė atstovė ES Živilė Pavilonytė, taip pat stažuotės metu glaudžiai bendradarbiauta su kitų valstybių nuolatiniais atstovais Europos Parlamente, 4 aplinkos apsaugos atašė ir kitais Lietuvos nuolatinės atstovybės ES darbuotojais.
Stažuotės eiga, nagrinėti klausimai: Stažuotė Europos Parlamente bei Lietuvos nuolatinės atstovybėje ES organizuota pagal stažuotės programą, pateiktą Lietuvos Respublikos užsienio reikalų ministerijai LR Seimo kanclerio 2012-05-25 raštu Nr. S-2012-4408. Stažuotės metu, be kita ko, susipažinau su Seimo nuolatinio atstovo prie ES veikla, EP komitetų ir kitų padalinių veikla ir ryšiais su pirmininkaujančios valstybės parlamentu, su Lietuvos nuolatinės atstovybės ES veikla, jos tikslais ir pirmininkavimo metu keliamais uždaviniais, dalyvau susitikimuose su ES Tarybos generalinio sekretoriato, EK generalinio sekretoriato, EK Aplinkos generalinio direktorato atstovais, siekiant išsiaiškinti šių institucijų vaidmenį ir santykius su pirmininkaujančia valstybe, galimą paramą pirmininkavimo metu. Gilinausi į ES sprendimų priėmimo mechanizmus ir procedūras, tuo tikslu dalyvavau ES Tarybos darbo grupių posėdžiuose ir kituose renginiuose.
Detalus stažuotės eigos aprašymas
Bendri susitikimai

Stažuotės metu dalyvavau Lietuvos nuolatinės atstovybės ES organizuotuose bendruose visiems stažuotojams susitikimuose su Nuolatiniu atstovu ES ambasadoriumi R.Karobliu (liepos 13 d.), EK generalinio sekretoriato atstovais, atsakingais už santykius su ES Taryba (Coreper I) Vaclav Sterba  ir Claudio Casini (liepos 12 d.), ES Tarybos generalinio sekretoriato Bendrosios politikos klausimų direktorato atstovu Jurgen Neisse (liepos 5 d.), Europos Parlamento Komunikacijų generalinio direktorato Vizitų ir seminarų skyriaus atstove Ieva Valutyte ir Seimo nuolatine atstove ES Živile Pavilonyte (birželio 8 d.)
Susitikimas su ambasadoriumi R.Karobliu

Susitikimo metu buvo apžvelgta Lietuvos nuolatinės atstovybės ES veikla, istorija, prioritetai, atsakomybes sritys, darbo organizavimas. Kiek tai susiję su pirmininkavimu, buvo pristatyti nuolatinės atstovybės pirmininkavimo prioritetai (kurie buvo patvirtinti LR Seime): Rytų kaimynystė, energetinis saugumas, Baltijos jūros regiono strategija, bendradarbiavimas sienų apsaugos srityje), artimiausi darbai.

Nemažai dėmesio susitikimo metu buvo skirta aptarti galimiems iššūkiams, su kuriais Lietuva gali susidurti pirmininkavimo metu. Tai, pirmiausia, galimybė pagerinti visų laikų rekordą pagal pirmininkavimo metu priimtų teisės aktų skaičių (planuojama apie 70-80 teisės aktų), kuris yra vienas iš valstybės pirmininkavimo efektyvumo vertinimo kriterijų. Šiuo metu preliminariai pirmininkavimo dosjė yra apie 370 klausimų. Juos, likus 1-2 mėnesiams iki pirmininkavimo, turės patvirtinti LR Seimas. 

Lietuvos pirmininkavimas bus „brussels-based“.  Tai reiškia, kad visą pirmininkavimo programos įgyvendinimą koordinuos nuolatinė atstovybė, kuriai bus suteiktas mandatas priimti visus sprendimus dėl svarstomų klausimų. Ilgam ir kruopščiam klausimų ir svarstomų failų derinimui su sostine laiko nebus, todėl Vilniui bus skiriamos kelios valandos susipažinti su dokumentu ir pateikti pasiūlymus. Gavęs sostinės pastabas, ambasadorius turės visą atsakomybę nuspręsti, ar į jas atsižvelgti, ar ne. Pirmininkavimas, pasak ambasadoriaus, būtinai turės remtis ES Tarybos generalinio sekretoriato patirtimi rengiant teisės aktų projektus. Patvirtintas galutinis Lietuvos nuolatinės atstovybės ES darbuotojų skaičius pirmininkavimo metu  - tai 114 diplomatų ir 7-8 žmonių rezervas, jei atsirastų naujų failų. Šie žmonės pradės darbą jau nuo 2012 m. rugsėjo mėn.

Vyriausybės paskirti darbo grupių pirmininkai turi ieškoti kontaktų sekretoriate, išsiaiškinti, kokias konkrečias paslaugas teiks generalinio sekretoriato darbuotojai. Kadangi po Lisabonos sutarties labai padidėjo Europos Parlamento galios ir vaidmuo teisėkūros procese, turės būti paskirti asmenys dalyvauti Europos Parlamento plenariniuose posėdžiuose, pati nuolatinė atstovybė nuo 2012 m. rudens skirs 4 nuolatinius darbuotojus darbui su EP. Jau numatyta data, kada LR prezidentė 2013 m. liepos mėnesį plenariniame Europos Parlamento posėdyje pristatys pirmininkavimo programą. Atitinkamai numatytos datos, kada Lietuvos Vyriausybės nariai turės prisistatyti Europos Parlamento komitetams, dalyvauti plenariniuose posėdžiuose. 
Susitikimas su EK generalinio sekretoriato atstovais Vaclav Sterba ir Claudio Casini, priklausančiais F Direktoratui, atsakingam už ryšius su ES Taryba.

Susitikimo metu buvo pristatyta EK generalinio sekretoriato struktūra, generalinio sekretoriato, generalinių direktoratų funkcijos ir atsakomybė, EK veiklos principai, darbo organizavimas, taip pat sprendimų priėmimo procedūros ES. Daugiausia kalbėta apie EK vaidmenį pirmininkavimo metu: su EK generaliniu sekretoriatu pirmininkaujančiai valstybei labai svarbu bendradarbiauti dėl to, kad jis gali patarti daugeliu aktualių darbinių klausimų – jis žino sprendimų priėmimo terminus, sekančius etapus, politinę situaciją, yra puikiai informuotas apie tai, kokia yra EP atitinkamų frakcijų, kitų valstybių pozicija ir pan. Geri ir glaudūs EK ir pirmininkaujančios valstybės santykiai padeda užtikrinti proceso nenutrūkstamumą.
Vienas pagrindinių EK generalinio sekretoriato uždavinių – užtikrinti kolegialumo principo laikymąsi – kad pasiūlymas atitiktų visos EK nuomonę ir apimtų kompromisus tarp generalinių direktoratų. Kas savaitę EK vyksta komisarų kabinetų susitikimai ir klausimų koordinatorių susitikimai techniniais klausimais, o kolegijos susitikimuose patvirtinami priimti sprendimai. Norint pakeisti prieš tai priimtą sprendimą, turi būti vėl iš naujo apsukamas sprendimo priėmimo ratas ir iš naujo gaunamas mandatas.

Lietuvos pirmininkavimo metu, pasak pranešėjų, bus sunku „prastumti“ specialius Lietuvai aktualius klausimus, nes baigiantis ES rinkiminei kadencijai visos institucijos stengsis baigti pradėtus darbus. Manoma, kad naujų EK pasiūlymų nebus, tačiau reikės baigti prieš tai pirmininkavusių šalių darbus.

Tarp pirmininkaujančios šalies ir EK pirmininkavimo metu palaikomas itin glaudus ryšys. Prieš pirmininkavimą suorganizuojami 1-2 EK prezidento ir Ministro Pirmininko susitikimai, siekiant aptarti pagrindinius politikos prioritetus. Taip pat rengiami ambasadoriaus susitikimai su  EK generalinio sekretoriato atitinkamais pareigūnais.

EK atstovai pabrėžė valstybės tarnybos pasirengimo pirmininkavimui svarbą ir sakė, kad tai bus didelis iššūkis šalies politikams.

Yra galimybė į EK siųsti stažuotis nacionalinius ekspertus, taip pat pirmininkavimo metu iš EK į savo šalį laikinai grįžta EK dirbantys lietuviai, kurie, dirbdami ministerijose ar kitose institucijose,  padės ir dalinsis savo patirtimi. Numatyta į Lietuvą atsiųsti iki 10 EK darbuotojų, jų išlaidas apmokės EK. 
EK generalinio sekretoriato atstovai pagyrė Lietuvos pasirinktą „brussels-based“ pirmininkavimo stilių. Taip pat jie išskyrė 2 pirmininkavimo sėkmės tipus: viešą sėkmę ir profesinę sėkmę. Vieša sėkmė paprastai priklauso nuo užsibrėžtų tikslų pasiekimo ir nuo jų įvertinimo viešojoje erdvėje ir žiniasklaidoje. Todėl reikėtų pasirinkti 2-3 pagrindinius realiai pasiekiamus tikslus.
Vertinant profesinę sėkmę svarbūs būna du faktoriai – pirmininkavimo biudžetas ir parengtų bei priimtų dokumentų kiekis. Tačiau profesinė sėkmė paprastai svarbi būna tik patiems pirmininkavimo metu dirbusiems žmonėms bei jų vadovams.

Susitikimas su ES Tarybos generalinio sekretoriato Bendrosios politikos klausimų direktorato atstovu Jurgen Neisse

ES Tarybos atstovas informavo stažuotojus, kad ES Tarybos generalinis sekretoriatas yra didžiausias pirmininkaujančios valstybės sąjungininkas. 80-90 proc. generalinio sekretoriato darbo yra skirta padėti pirmininkaujančiai valstybei. Sekretoriato žmonės užsiima tiek organizaciniais  klausimais, tiek patarimų teikimu. Generalinis sekretoriatas ruošia posėdžių parengiamuosius dokumentus, protokoluoja posėdžius, teikia teisinę pagalbą pirmininkaujančiai valstybei, pataria dėl derybų visuose lygiuose turinio, strategijos, taktikos, glaudžiai bendradarbiauja su pirmininkaujančia valstybe rengiant kompromisinius pasiūlymus, prisideda prie neformalių ES Tarybos renginių organizavimo ir t.t. 95 proc. dokumentų ES Taryboje parengia generalinis sekretoriatas, nesvarbu, ar tai sekretoriato, ar pirmininkaujančios valstybės dokumentas. Rekomenduotina remtis sekretoriatu šioje srityje, nes jo darbuotojai žino, kaip formuluoti dokumentus, ypač kad jie skambėtų neutraliai. 

Nepaisant to, kad generalinis sekretoriatas daug padeda pirmininkaujančiai valstybei, jis yra suinteresuotas stipriu pirmininkavimu. Pirmininkaujančios valstybės pagrindinė užduotis yra rasti kompromisus ir garantuoti efektyvų Tarybos darbą.

Buvo akcentuota, kad Lisabonos sutartis Bendrijos sprendimų priėmimo procesą padarė sudėtingesniu, tačiau davė ir pliusų – pvz. valstybėms narėms nereikia pirmininkauti Užsienio reikalų tarybai (pirmininkauja vyriausias URSP įgaliotinis), taip pat Eurogrupei, kurioje posėdžiauja Eurozonos valstybės narės.
Pirmininkaujant antrame pusmetyje reikia turėti omenyje, kad realus darbas vyks tik 3,5 mėnesio, todėl reikia labai atidžiai rinktis datas  darbo grupių posėdžiams ir kitiems renginiams. Didžioji dalis darbų ateis iš anksčiau, bus „nuleisti“ iš kitų institucijų, net iki 98 proc. darbų bus iš anksto nulemti ir suprogramuoti. Pirmininkaujančiai šaliai dažnai tenka spręsti klausimus, kuriais ji nėra suinteresuota.
Bendrai paėmus, pirmininkavimas kiekvienai šaliai, net ir jau pirmininkavusiai, yra iššūkis, nes per rotacijos periodą pasikeičia kartos, darbuotojai, kiekvieną kartą susidaro nauja situacija, nors institucinis tęstinumas dalinai išlieka.

Svarbu pačiai valstybei narei suprasti, kad pirmininkavimas tai nėra savo interesų „prastūminėjimas“, reikia būti neutraliems, gerai pasiruošusiems sprendimų priėmimo procedūroms ir žinoti, ko galima tikėtis iš EP, EK, ET ir kitų institucijų. Pirmininkaujančios šalies užduotis – ne įtakoti rezultatus, o užtikrinti, kad jie būtų pasiekti. ET atstovas sakė, kad pradžioje visų pirmininkaujančių valstybių sostinės bando „prastūminėti“ savo prioritetus ir tai, kas joms pačioms atrodo įdomu. Kaip gero pirmininkavimo pavyzdį jis pateikė slovėnus, kurie pirmininkavo pirmieji iš naujųjų valstybių narių. Jie pilnai pasinaudojo generalinio sekretoriato pagalba, glaudžiai dirbo su EK, pasiekė sutarimų tose srityse, kuriose jų nepasiekė didelės ir įtakingos valstybės.

Kalbėdamas apie pirmininkaujančios valstybės bendradarbiavimą su EK, pranešėjas pažymėjo, kad reikalingi stiprūs kontaktai su generaliniais direktoratais, tačiau reikia būti atsargiems, nes EK turi savo politinę nuomonę ir kartais siekia pasinaudoti pirmininkaujančia valstybe, siekdama prastumti savo idėjas.
Kalbėdamas apie „brussel-based“ pirmininkavimo stilių, ET atstovas sakė, kad tai yra geras sprendimas, nes labai svarbus sklandus ir greitas koordinavimas. Tačiau ne mažiau svarbu koordinuoti savo veiksmus su šalies politikais ir užbėgti netikėtumams už akių. Buvo pateiktas pavyzdys, kai vieno ministro susitikimo su generaliniu komisaru metu buvo prižadėta dalykų, dėl kurių vėliau kilo nemenka sumaištis tarp pirmininkaujančios šalies ir generalinio sekretoriato atstovų.

Bendras stažuotojų susitikimas su Europos Parlamento atstovėmis
EP Komunikacijų generalinio direktorato Vizitų ir seminarų skyriaus atstovė Ieva Valutytė pristatė stažuotojams EP struktūrą, pagrindines funkcijas, sprendimų priėmimo procedūras, komitetų darbą, bendradarbiavimą su pirmininkaujančia valstybe, tarpinstitucinį teisėkūros planavimą, ilgalaikį ir trumpalaikį programavimą.

Seimo nuolatinė atstovė ES Živilė Pavilonytė papasakojo apie EP bendradarbiavimą su nacionaliniais parlamentais ir savo, kaip Seimo atstovo, darbą Briuselyje. Paprastai kiekviena valstybė pirmininkavimo metu didina savo parlamentų atstovų ES skaičių (Lenkijos pirmininkavimo metu dirbo 4 atstovai). Nacionalinių parlamentų atstovai yra sukūrę neformalų tinklą, kuriame keičiasi failais, subsidiarumo patikrų ir kita informacija, nuolat susitinka su EK, ET, nuolatinių atstovybių atstovais (stažuotės metu dalyvavau visuose organizuotuose susitikimuose, apie juos žr. žemiau ataskaitoje).

Ji informavo apie pirmininkavimo metu rengiamus jungtinius tarpparlamentinius, komitetų ir kitus posėdžius. Vienintelė Sutartyse įtvirtinta EP ir nacionalinių parlamentų bendradarbiavimo forma – COSAC – tai ES valstybių nacionalinių parlamentų ERK ir EP atstovų konferencija. COSAC posėdžiai kiekvieną pirmininkavimo pusmetį vyksta pirmininkaujančios valstybės sostinėje.
Pirmininkavimo metu pirmininkaujančios valstybės parlamente vyksta apie 8 renginius (jungtiniai komitetų susitikimai arba konferencijos).  Tačiau prieš pirmininkavimą maždaug 10-13 iš 20 EP komitetų paprastai vyksta vizito į pirmininkaujančia valstybę. Taip pat vyksta kitų EP padalinių atstovai, tačiau pažymėtina, kad ne visi šių delegacijų susitikimai vyksta parlamente, didesnis dėmesys skiriamas vyriausybei ir jos padaliniams, ministerijoms.
Viena iš Seimo nuolatinės atstovės  ES užduočių – prisidėti, organizuojant  EP komitetų ir padalinių delegacijų vizitus į pirmininkaujančią valstybę. 
Individualūs susitikimai

Susitikimas su Europos Parlamento nare Radvile Morkūnaite-Mikulėniene ir jos sekretoriato darbuotoja Raminta Keršyte.

Radvilė Morkūnaitė-Mikulėnienė Europos Parlamente priklauso vienai didžiausių - Europos liaudies partijos (krikščionių demokratų) frakcijai (ELP). Ji yra Aplinkos, visuomenės sveikatos ir maisto saugos (ENVI) komiteto tikroji narė bei Regioninės plėtros komiteto pavaduojanti narė.

Parlamentarė papasakojo apie komitete ir ES insitucijose svarstomus aktuliausius sveikatos, maisto saugos ir aplinkosaugos dokumentus, apie teisės aktus, kuriuos ji šiuo metu rengia kaip šešėlinė pranešėja arba kuriems teikė savo pasiūlymus (BŽŪP dėl žalinimo, vandens išteklių valdymas, Europos žemės ūkio fondo kaimo plėtrai aplinkosaugos požiūriu, maisto žymėjimo reglamentas, komunikatas „Žemės naudojimo, žemės naudojimo keitimo ir miškininkystės (LULUCF) apskaitos ir Sąjungos įsipareigojimai dėl klimato kaitos“, Life reglamentas ir kt.)

Parlamentarė informavo, kad ENVI delegacija prieš prasidedant pirmininkavimui organizavo vizitus į Lenkiją, į Daniją nevažiavo, į Kiprą rengiasi vykti, todėl tikėtina, kad gali įvykti ir komiteto vizitas į Lietuvą.
Ji apgailestavo, kad Lietuvoje iki šiol neatsižvelgiama ir nepasinaudojama po Lisabonos sutarties padidėjusiu EP vaidmeniu ES teisėkūroje. Pasiūlymus teisės aktams, kurių nepavyksta įtvirtinti per Vyriausybės atstovus ES Tarybos darbo grupėse, galima teikti, pasitelkiant Lietuvos europarlamentarus ir lietuvius, dirbančius Europos Parlamente.

Susitikimas su Andreas Huber, Aplinkos, visuomenės sveikatos ir maisto saugos komiteto  (ENVI)  sekretoriato vadovu

Susitikimo tikslas buvo išsiaiškinti ENVI komiteto darbo prioritetus 2013 metais ir ypač Lietuvos pirmininkavimo laikotarpiu, sužinoti apie galimą ENVI vizitą į Lietuvą parsirengimo laikotarpiu ir galimai planuojamus tarpparlamentinius posėdžius Briuselyje, EP.

Dėl visų šių klausimų sekretoriato vadovas informavo mane, kad tai bus nuspręsta tik šį rudenį, planuojant 2013 metų darbus. tačiau atsižvelgiant į ankstesnių metų patirtį, tarpparlamentinius renginius šis komitetas organizuoja dažniausiai pirmąjį metų pusmetį prieš vasaros atostogas, kai gali skirti daugiau laiko renginiams, o ne teisėkūrai (Beje, kiti EP komitetai organizuoja tarpparlamentinius renginius ir II pusmetį). Todėl tikėtina, kad 2013 pavasarį galimas komiteto delegacijos vizitas į Lietuvą, bet jis kol kas nėra patvirtintas.
A.Huber informavo ir pateikė medžiagą apie ENVI komiteto delegacijos į Kiprą 2012 m. gegužės 1-4 dienomis darbotvarkę ir rezultatus.

Liepos 6 d. susitikau su Europos Komisijos Aplinkos generalinio direktorato (DG ENVI) darbuotojomis Edita Dranseikaite (kuruoja tarptautinius ryšius ir plėtrą) ir Natalie Pauwels. Ji vadovauja darbo grupei, rengiančiai 7-ąją ES aplinkos veiksmų programą. Šį programa turėtų būti paskelbta 2012 m. lapkritį ir svarstoma ateinančio trio pirmininkavimo metu. Tai bus vienas iš galimų Lietuvos prioritetų pirmininkavimo metu. Tikėtina, kad gali įvykti jungtinis tarpparlamentinis posėdis Europos Parlamente šia tema, nes tai yra labai svarbus etapinis dokumentas Europos aplinkosaugos politikoje.

Pats teisinis dokumentas – programa - nebus labai didelės apimties, tačiau jo poveikio vertinimas ir priedai sudarys šimtus puslapių. Natalie Pauwels pažymėjo, kad Airija savo pirmininkavimo metu planuoja šį dokumentą priimti pirmuoju svarstymu, tačiau gali būti įvairių variantų.
Taip pat kalbėta apie kitus galimus ES 2013 metų 2 pusmečio pirmininkavimo prioritetus (gali būti priimama oro kokybės direktyva) ir apie Tarptautinių ryšių padalinio veiklą, apie galimą Europos Komisijos atstovų dalyvavimą parlamentiniuose renginiuose Vilniuje pirmininkavimo metu.
Susitikimas su Europos Parlamento Biudžeto kontrolės komiteto (CONT) administratorium Jozsef Blaszauer prieš planuojamą komiteto delegacijos vizito į Lietuvą.
Komiteto delegacija Lietuvoje lankėsi liepos 10-12 dienomis. Europarlamentarai Ignalinos AE susitiko su jos generaliniu direktoriumi Žilvinu Jurkšumi bei su pagrindinius elektrinės uždarymo projektus įgyvendinančia Rusijos kapitalo bendrove „ Nukem“ atstovais. Paskutinę vizito dieną Ignalinos AE uždarymo finansavimo klausimai buvo aptarti Seime su Europos reikalų, Užsienio reikalų, Ekonomikos ir Audito komitetų bei Atominės energetikos komisijos nariais. Tarp europarlamentarų buvo ir du Lietuvoje išrinkti europarlamentarai Laima Liucija Adrikienė ir Zigmantas Balčytis. Su administratorium kalbėjomės prieš vizitą.
Susitikimas su Ieva Kuode, energetikos atašė Lietuvos nuolatinėje atstovybėje ES. 

Dalyvavau Seimo nuolatinės atstovės ES Živilės Pavilonytės susitikime su I.Kuode. Jame taip pat buvo aptartas Biudžeto kontrolės komiteto narių vizitas į Lietuvą.
Kartu su Seimo atstove ES Živile Pavilonyte dalyvavau susitikime su EP Ryšių su nacionaliniais parlamentais direktorato atstovais: direktore Christine Verger, direktorato skyrių vedėjais Patrizia Prode ir Francisco Juan Gomez Martos, direktorato administratoriais Laura Autore (atsakinga už Lietuvos Seimą) ir Paolo Meucci (atsakingas už pirmininkavimo Trio klausimus).

Svarbiausi aptarti klausimai:  preliminarus tarpparlamentinių renginių Vilniuje kalendorius ir galimos temos, EP komitetų vizitai į Lietuvą, dėl EP pirmininkavimo paramos programos ir Seimo narių bei darbuotojų mokomųjų vizitų į EP organizavimo. 

Susitikimas su Jurga Valančiūte, ES Tarybos generalinio sekretoriato teisės ir bendrųjų reikalų padalinio darbuotoja. Ji papasakojo apie ET generalinio sekretoriato darbą, funkcijas, pirmininkaujančiai valstybei teikiamas paslaugas, posėdžių organizavimo tvarką, parodė visas ES Tarybos patalpas, kuriose vyks pirmininkavimo renginiai.  

Susitikimas su Rasa Žemaityte, ES nuolatinės atstovybės ES patarėja, atsakinga už santykius su EP ir bendruosius reikalus 
Šiuo metu patarėja turi tik vieną jai talkinantį darbuotoją, tačiau nuo rugsėjo mėnesio šioje srityje dirbs keturiese. Bendrųjų reikalų grupė atsakinga už santykius su EP iš ES Tarybos pozicijų.
Nuo rugsėjo mėnesio atstovybės darbuotojai planuoja važiuoti į kiekvieną plenarinę sesiją Strasbūre. Pasak R.Žemaitytės, nuolatinė atstovybė, o ne Seimas daugiausia koordinuoja prie EP komitetų vizitų organizavimą. Iš jos patirties, į beveik kiekvieną valstybę narį važiuoja LIBE ir ITRE komitetai. Pokalbio metu kaip tik buvo rengiamas Biudžeto kontrolės komiteto vizitas į  Ignalinos AE pasižiūrėti kaip vyksta uždarymo procesas, kaip įgyvendinami pagrindiniai projektai ir kaip naudojamos ES skirtos lėšos.

Jau yra žinomos ir artimiausiu metu Seimo ERK bus pristatytos Lietuvos ministrų prisistatymo EP komitetams datos. ENVI komitete Aplinkos ir sveikatos ministrai turės prisistatyti plenarinėje sesijoje Strasbūre ir komitetuose 2013 m. liepos 8-11 dienomis. Strasbūre turės pranešimą skaityti ir prezidentė, kur ji prisistatys su visu ministrų kabinetu. Ministrų pasisakymų tekstus padės rengti Tarybos sekretoriatas, padedant atstovybės atašė. Lenkija, pvz. samdė išorinę kompaniją, kuri apmokė ministrus, kaip pasisakyti posėdžiuose. 

Paprastai (ir tuo man teko įsitikinti klausant Kipro ministrų prisistatymų), EP komitetų nariai mėgina „pagąsdinti“ ministrus, užduoti aštrių klausimų ir užduoti toną. Parlamentas bando palenkti į savo pusę mažąsias šalis. Lietuvos pirmininkavimo metu numatoma daug trilogų, nes tai bus EP ir Europos Komisijos darbo pabaiga, bus stengiamasi pabaigti daug teisės aktų. 

Susitikimas su aplinkos apsaugos atašė Lietuvos nuolatinėje atstovybėje ES Gintare Gulbiniene, Monika Biraite-Juodvalkiene, Migle Masaityte ir Inga Semeškaite.
Taip pat susitikime dalyvavo Elena Auglienė ir Jurga Rabazauskaitė-Survilė, Aplinkos ministerijos stažuotojos Lietuvos nuolatinėje atstovybėje ES.
Susitikime aptarti galimi Lietuvos pirmininkavimo prioritetai aplinkosaugos srityje, aktualiausių teisės aktų sąvado rengimas ir jo galimas papildymas. Susipažinau su atašė darbo pobūdžiu, funkcijomis,  jų kuruojamų klausimų pasiskirstymu bei pasirengimu pirmininkavimui.

Įvyko susitikimai su ES nuolatinės atstovybės patarėjomis ir atašė Raimonda Liutkevičiene, Vida Gražiene ir Edita Razmėnaite, kuruojančiomis ekonominio saugumo, kultūros, vystomojo bendradarbiavo ir paramos demokratijai klausimus. Teko kalbėti apie jų planuojamų kuruoti darbo grupių darbą, planuojamus kultūrinius renginius Prancūzijoje ir Belgijoje Lietuvos pirmininkavimo metu.
Įvyko susitikimas su Europos Parlamento Vertėjų žodžiu grupės atstovu Raimundu Pilkiu, su juo kalbėjau apie galimą EP vertėjų dalyvavimą Lietuvos pirmininkavimo renginiuose, apie nuolatinių ir laisvai samdomų vertėjų darbo aktualijas, privalomą kvalifikacijos kėlimą (visi vertėjai privalomai turi mokytis papildomu darbinių kalbų, nes i tai atsižvelgiama kasmetinio vertinimo metu, kitų šalių vertėjai taip pat renkasi lietuvių kalbą kaip darbinę). Vėliau, mano stažuotės pabaigoje, atvykus Seimo kanceliarijos vyresniajai patarėjai Loretai Raulinaitytei, įvyko jos ir nuolatinės atstovės ES derybos su vertėjų grupės vadovais dėl EP vertėjų darbo COSAC posėdžių metu.

Dalyvavimas darbo grupėse ir  renginiuose

Nuolat dalyvavau nacionalinių parlamentų nuolatinių atstovų susitikimuose Europos Parlamente (MMM – Monday Morning Meetings).
Birželio 18 dienos susitikimo klausimai:

Politinės naujienos:
Graikijos parlamento ir Prancūzijos Nacionalinės asamblėjos atstovai informavo apie praeito savaitgalio parlamentų rinkimus. 

Susitikimas su Danijos Vyriausybės atstovu Kaare Barslev dėl derybų dėl Daugiametės finansinės programos (DFP) pažangos
Susitikimas su Kipro Nuolatiniu atstovu, Ambasadoriumi J.E. Kornelios Korneliou dėl Kipro Pirmininkavimo ES prioritetų. Be kita ko, ambasadorius sakė, kad Kiprui - tai pirmasis pirmininkavimas ir nors Kipras - maža šalis, bet ir mažos šalys turi savų privalumų, kuriuos ketina išnaudoti. Visų pirma, jis sakė galintis bet kuriuo metu paskambinti šalies Prezidentui ar bet kuriam kitam pareigūnui, nes kadangi šalis maža, ryšiai su visais yra daug artimesni. Antra, kadangi jie neturi pozicijos ar interesų dauguma klausimų, jie neturi ir užslėptos darbotvarkės (hidden agenda). Kitaip tariant, jie neturi slaptų interesų, kuriuos stengsis „prastumti“.

Prieš prasidedant pasirengimui pirmininkavimui nuolatinėje atstovybėje dirbo apie 80 žmonių, dabar - 230. Kadangi Kipras toli nuo Briuselio ir skrydžiai yra gana reti ir ilgi, Kipras taip pat pasirinko  „brussels-based“ pirmininkavimo modelį.
Po Lisabonos sutarties įsigaliojimo pasikeitė pirmininkavimo vaidmuo, pasikeitė EP galios ir tai sukuria papildomų iššūkių. Pvz., iki šiol Kipre nebuvo atskiro vien tik ES klausimams skirto posto Vyriausybėje, todėl specialiai pirmininkavimui buvo sukurtas užsienio reikalų viceministro, atsakingo  ES klausimus, postas.

Kipras neturi ilgo prioritetų sąrašo. Pagrindinis dėmesys skiriamas piliečiams šiandien aktualiausiems klausimams: politiniai ir ekonominiai iššūkiai dėl krizės, socialinio modelio ateitis dėl didelio nedarbo, antieuropietiškų judėjimų stiprėjimas, fiskalinis konsolidavimas ir augimas.

Kipro pirmininkavimo šūkis - „Better Europe“ - efektyvesnė, artimesnė piliečiams Europa.

Prioritetai: Daugiametė finansinė programa (DFP), ekonomikos valdymas, Bendroji rinka (ypač MVĮ), ES2020, finansų sektoriaus reforma, bendros prieglobsčio sistemos sukūrimas, plėtra, vystymosi politika ir užsienio prekyba.

Birželio 25 dienos susitikimo klausimai:

Susitikimas su Europos Vadovų Tarybos Pirmininko kabineto nariu Richard Corbett.
Susitikimo tema - būsimas Europos Vadovų Tarybos susitikimas 2012 m. birželio 28-29 d. Jo darbotvarkėje trys pagrindiniai punktai - sutarimas dėl ekonomikos augimo paketo, Daugiametė finansinė programa, EVT pirmininko Van Rompuy pranešimas apie Ekonomikos ir pinigų sąjungą.
Susitikimas su Europos Komisijos direktorato, atsakingo už ryšius su EP, komitetais bei bendrus institucinius klausimus, vadovu Jens Nymand Christensen. Susitikimo tema - pirmoji nacionalinių parlamentų pakelta geltonoji kortelė, vykdant subsidiarumo patikras.
Liepos 10 dienos susitikimo klausimai:

Įvyko nacionalinių parlamentų nuolatinių atstovų susitikimas su ES Regionų komiteto darbuotojais dėl REGPEX - subsidiarumo stebėsenos tinklo. REGPEX - duomenų bazė, pradėjusi veikti 2012 m. vasario mėn. ir skirta padėti teisėkūros galių turintiems ES regionams dalyvauti išankstinio įspėjimo procese. Per REGPEX regioniniai parlamentai gali susipažinti su specialiai parengtais dokumentais, kuriuose pateikiama visa svarbi informacija tam tikrais klausimais, kurie išankstinio įspėjimo sistemoje įvardyti kaip ypač aktualūs.
Regionų komiteto Subsidiarumo stebėsenos tinklui priklauso 136 partneriai - regioniniai parlamentai bei vyriausybės, vietos arba regionų valdžios institucijos, neturinčios teisėkūros galios, vietos arba regionų valdžios institucijų asociacijos, Regionų komiteto nacionalinės delegacijos ir 4 nacionaliniai parlamentai (Austrijos Federalinė Taryba, Prancūzijos Senatas, Graikijos parlamentas, Italijos Senatas).
Kuriant REGPEX buvo remiamasi IPEX pavyzdžiu. REGPEX yra nuorodos į IPEX, taip pat į kitus svarbius puslapius, pvz., Komisijos pasiūlymus, poveikio vertinimus, COSAC ir t.t. Kol kas nėra konkretaus bendradarbiavimo su IPEX, bet tikimasi, kad ateityje jis bus sukurtas ir vyks reguliarus keitimasis informacija, kadangi tai du vienas kitą papildantys įrankiai. Nacionaliniai parlamentai taip pat gali talpinti savo pagrįstąsias nuomones į REGPEX.
Liepos 12 dieną įvyko nacionalinių parlamentų atstovų susitikimas su LIBE komiteto sekretoriato vadovu dėl 2012 m. spalio mėnesį 9-10 dienomis numatomo jungtinio tarpparlamentinio posėdžio duomenų apsaugos klausimu, į kurį kviečiami atvykti atstovai iš nacionalinių parlamentų, vyriausybių nacionalinių institucijų.

LIBE sekretoriato vadovas pristatė problematiką, tačiau nei teisės aktų projektų, dėl kurių bus diskutuojama, nei renginio darbotvarkės kol kas nepateikė. Jis norėjo pasitarti su nacionalinių parlamentų atstovais dėl renginio logistikos, galimų pasisakymų, pranešėjų ir t.t. Į renginį buvo pakviestas skaityti pranešimą pirmininkaujančio Kipro parlamento atstovas.
Birželio 22 d. dalyvavau ES Tarybos aplinkos darbo grupės posėdyje, kuriame buvo aptariamas EK parengtas darbinis dokumentas dėl deleguotų teisės aktų, įgyvendinant Šiltnamio efektą sukeliančių dujų išmetimo stebėsenos bei ataskaitų ir kitos su klimato kaita susijusios nacionalinio bei Europos Sąjungos lygmens informacijos teikimo mechanizmo reglamentą. 

Posėdyje taip pat dalyvavo Lietuvos nuolatinės atstovybės aplinkos atašė M. Biraitė-Juodvalkienė ir AM atstovės Elena Auglienė ir Jurga Rabazauskaitė, besistažuojančios atstovybėje.

Tą pačią dieną vyko ir Tarybos aplinkos darbo grupės posėdis, kuriame buvo svarstomas EK pasiūlymas dėl sprendimo dėl ŠESD išmetimų ir absorbavimo iš LULUCF sektoriaus apskaitos taisyklių nustatymo. 

Dalyvavo atašė M. Biraitė-Juodvalkienė, Valstybinės miškų tarnybos ir AM atstovai.  
Liepos 2 d. dalyvavau ES Tarybos Aplinkos darbo grupės posėdyje, kuriame pristatyta Kipro pirmininkavimo programa (aplinkos dalis).
Pirmininkaujanti valstybė informavo, kad Tarptautinių aplinkos klausimų darbo grupėje daugeliu klausimų pirmininkaus Danija. Graikijos ir Danijos pagalbos pirmininkaujant prireikė, nes Kipras maža šalis su ribotais žmogiškaisiais ištekliais. 

Pirmininkaujantis  priminė dabartinio trio prioritetus: išteklių naudojimo efektyvumas; biologinė įvairovė; visuomenės sveikata ir aplinka; aplinkos valdymas; tarptautiniai klausimai (Rio+20 konferencija, JTAP metiniai susitikimai; JT konvencijos); klimato kaita, taip pat nurodė bendrus Kipro pirmininkavimo prioritetus: efektyvesnė ir tvaresnė Europa; Europa su geresne ir augimu paremta ekonomika; piliečiams artimesnė Europa paremta solidarumu ir socialine sanglauda; savo kaimynams artimesnė Europa. 
Pirmininkaujanti valstybė supažindino su pagrindinėmis aplinkos apsaugos temomis, su kuriomis ji dirbs savo pirmininkavimo laikotarpiu: vandens išteklių išsaugojimas ir prisitaikymas prie klimato kaitos. 
Taip pat aptarti konkretūs organizaciniai klausimai ir renginių datos.

Birželio 11 d. stebėjau ES Aplinkos Tarybos posėdį (gyvai per internetą, nes nebuvo numatyta galimybė nuvykti į Liuksemburgą), siekdama susipažinti su vienos iš svarbiausių ES institucijų - Ministru Tarybos – darbu.
Visi svarstomi klausimai buvo labai aktualūs artėjant Lietuvos pirmininkavimui ES, konkrečiai aplinkos sričiai.

1. Taryba priėmė išvadas dėl Septintosios ES aplinkosaugos veiksmų programos (toliau – 7-toji AVP) struktūros. Tarybos išvadose pabrėžiama, kad 7-toji AVP turi nustatyti esmines aplinkos politikos gaires, orientuotas į geresnį aplinkos apsaugos politikos ir teisės įgyvendinimą, ES perėjimą prie žaliosios ekonomikos, įtvirtinti ilgalaikius tikslus. Pabrėžta aplinkos apsaugos tikslų integravimo į kitas sektorines politikas svarba. Europos Komisija patvirtino ketinimus šių metų antroje pusėje pateikti pasiūlymą dėl 7-tosios AVP, kuri pakeistų liepos mėnesį nustosiančią galioti 6-tąją AVP.  

2. Rengiantis 2012 m. spalio 8–19 d. ir 2012 m. spalio 1–5 d. Indijoje vykstantiems Jungtinių Tautų Biologinės įvairovės konvencijos Šalių konferencijos vienuoliktajam susitikimui ir šeštajam Šalių konferencijos susitikimui, laikomam Kartachenos biosaugos protokolo Šalių susitikimu, Aplinkos taryba priėmė išvadas, kuriose nustatoma ES pozicija tarptautinėms deryboms bioįvairovės ir biosaugos klausimai. Patvirtinamas ES pasiryžimas aktyviai ir konstruktyviai dalyvauti derybose ir siekti sėkmingų rezultatų. 
Šiems klausimams nagrinėti pirmąjį pusdienį pirmininkavo Danijos Aplinkos ministrė Ida Auken. Popietiniams klausimams pirmininkavo Danijos Klimato, energetikos ir pastatų klausimų ministras Martin Lidegaard    

3. Pasiūlymas dėl Europos Parlamento ir Tarybos sprendimo dėl naudojant žemę, keičiant žemės naudojimo paskirtį ir vykdant miškininkystės veiklą išmetamo ir pašalinamo šiltnamio efektą sukeliančių dujų kiekio apskaitos taisyklių ir veiksmų planų (LULUCF) (pirmasis svarstymas) - politiniai debatai.
Ministrai diskutavo dėl Europos Parlamento ir Tarybos sprendimo dėl naudojant žemę, keičiant žemės naudojimo paskirtį ir vykdant miškininkystės veiklą išmetamo ir pašalinamo šiltnamio efektą sukeliančių dujų kiekio apskaitos taisyklių ir veiksmų planų (toliau – LULUCF). Pasisakyta dėl laipsniško požiūrio ir nacionalinių veiksmų planų vaidmens ir jų įgyvendinimo. Delegacijos pabrėžė suderinamumo su tarptautiniu lygiu – Jungtinių Tautų Bendrosios Klimato kaitos konvencijos ir Kyoto protokolo nustatytais reikalavimais dėl LULUCF sektoriaus apskaitos svarbą. Nacionaliniai veiksmų planai, kuriuos įgyvendinant būtų ribojamas arba mažinamas išmetamas ir išlaikomas nepakitęs arba didinamas absorbuojamas šiltnamio efektą sukeliančių dujų kiekis, įvertinti kaip tinkama priemonė siekiant į pašalinamų šiltnamio efektą sukeliančių dujų apskaitą įtraukti miškininkystės ir žemės ūkio sektorius, padidinti išmetimų apskaitos skaidrumą, tačiau išsakė nuomonę, kad tai turėtų būti savanoriška priemonė, ir remiantis subsidiarumo principu įgyvendinama valstybių narių lygiu.

4. Perėjimo prie konkurencingos mažo anglies dioksido kiekio technologijų ekonomikos iki 2050 m. planas.
Dabartinė padėtis

5. Pasirengimas Jungtinių Tautų konferencijai tvaraus vystymosi klausimais „Rio + 20“ (2012 m. birželio 20–22 d., Rio de Žaneiras, Brazilija). Pirmininkaujančios valstybės narės ir Komisijos informacija apie dabartinę padėtį

6. Pasiūlymas dėl Direktyvos dėl aplinkos kokybės standartų vandens politikos srityje (prioritetinės medžiagos) (pirmasis svarstymas)

7. Pasiūlymas dėl Europos Parlamento ir Tarybos reglamento dėl aplinkos ir klimato politikos programos (LIFE) sukūrimo (pirmasis svarstymas)

8. Šiltnamio efektą sukeliančių dujų apyvartinių taršos leidimų prekybos sistema / aviacija. Komisijos informacija

9. Pirmininkausiančios valstybės narės darbo programa – Kipro delegacijos informacija
Birželio 15 d. internetu stebėjau ES Energetikos Tarybos posėdį

Buvo svarstomi Lietuvai ir LRS Aplinkos apsaugos komitetui, kuruojančiam šiuos klausimus, aktualūs:

Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Energetikos veiksmų planas iki 2050 m.“

Pietų metu energetikos ministrai diskutavo apie Komisijos komunikatą dėl atsinaujinančiųjų išteklių energijos strategijos.
Pasiūlymas dėl Europos Parlamento ir Tarybos direktyvos dėl energijos vartojimo efektyvumo, kuria iš dalies keičiamos ir vėliau panaikinamos direktyvos 2004/8/EB ir 2006/32/EB (pirmasis svarstymas)
Pateikta Pirmininkaujančios valstybės narės ir Komisijos informacija  apie tarptautinius santykius energetikos srityje, Rio+20 konferenciją. 
Be kitų klausimų, Komisija  pat informavo apie savo derybas su Rusija ir Baltarusija dėl Baltijos valstybių elektros sistemų integracijos į kontinentinę Europą. Lietuva pasisakė už šių derybų svarbą ir pabrėžė, kad šių derybų tikslas neturėtų būti vien Europos Sąjungos III energetikos paketo taisyklių įgyvendinimas. Derybininkai turi pasiekti tokį susitarimą, kuris leistų visam Baltijos regionui, išsprendus Kaliningrado anklavo elektros tinklų statuso klausimą, tapti integralia Europos kontinentinių tinklų dalimi. LT taip pat informavo, kad Lietuvos Seimas beveik vienbalsiai priėmė Elektros tinklų sinchronizacijos su Vakarų Europa įstatymą.
Išsamus atominių elektrinių rizikos ir saugos įvertinimas („testavimas nepalankiausiomis sąlygomis“)

Komisija pabrėžė būtinumą užtikrinti aukščiausius saugumo reikalavimus ES ir kaimyninėse šalyse (atominės energetikos dalis valstybių energetiniame balanse ateityje augs). Todėl ji imasi 3 etapų proceso, kuris apima branduolinių įrenginių savininkus, nacionalinius reguliatorius ir stebėjimus ES lygiu. Šiame kontekste Komisija pranešė, kad informacija apie ENSREG parengtą stebėjimo ataskaitą bus pristatyta birželio mėn. EVT. Rudenį planuojama pristatyti nuomonę apie procesą Komunikatu. Komisija taip pat informavo, kad planuoja pateikti teisinį pasiūlymą dėl branduolinės saugos direktyvos peržiūros. 
Lietuvos atstovai džiaugėsi sklandžiai vykusiu streso testų procesu ir pasiektais rezultatais. Pasisakė už branduolinio saugumo krypties tęstinumą Europos Sąjungos lygmeniu. Paragino tęsti dialogą su kaimyninėmis šalimis dėl streso testų ir vylėsi, kad šiam klausimui bus skiriamas deramas dėmesys birželio mėn. vyksiančioje Europos Vadovų Taryboje.
Kipro delegacija pristatė pirmininkausiančios valstybės narės darbo programą. Ji informavo, kad savo pirmininkavimo antrojoje 2012 m. pusėje metu, atsižvelgiant į šiuo metu aktualias problemas Taryboje, koncentruosis į teisinius pasiūlymus dėl energijos infrastruktūros ir dėl jūroje vykdomos naftos ir dujų paieškos, žvalgymo ir gavybos saugos. Taip pat dirbs su Energijos iš atsinaujinančių energijos šaltinių Komunikatu, kuriam numatytos Tarybos išvados.
EP Aplinkos, visuomenės sveikatos ir maisto saugos komiteto (ENVI) posėdžiai

Dalyvavau visuose tuo metu vykusiuose komiteto posėdžiuose. Be kita ko, buvo svarstomi klausimai: Naudojant žemę, keičiant žemės naudojimo paskirtį ir vykdant miškininkystės veiklą išmetamo ir pašalinamo šiltnamio efektą sukeliančių dujų kiekio apskaitos taisyklės ir veiksmų planai. Pranešėjas Kriton Arsenis (S&D), atsakingas komitetas ENVI, šešėlinė pranešėja Radvilė Morkūnaitė-Mikulėnienė (ELP). 
ES 2013 metų finansinių metų bendrasis biudžetas, 2014–2020 m. daugiametė finansinė programa (aplinkos klausimai). Nuomonių projektų svarstymas. Atsakingas komitetas BUDG
Energetikos veiksmų planas iki 2050 m. - energija ateičiai. Nuomonės projekto svarstymas, atsakingas komitetas ITRE.
Keitimasis nuomonėmis su Sofokliu Aletrariu (Kipro žemės ūkio, gamtos išteklių ir aplinkos ministru). ES Tarybai pirmininkaujančios šalies programos pristatymas ir kt. klausimai

Ministras pristatė EP nariams teisės aktus, dėl kurių per pirmininkavimo pusmetį tiksi sutarti, tame tarpe ir su EP. Jis atsakė į parlamentarų klausimus, kurie klausė apie apyvartinių taršos leidimų sistemos peržiūrą, 7-ąją aplinkosaugos veiksmų programą,  taip pat ir bendrosios žemės ūkio politikos reformą, nes ministras kartu vadovauja ir žemės ūkio ministerijai. 

Jūroje vykdomos naftos ir dujų paieškos, žvalgymo ir gavybos sauga Nuomonės projekto svarstymas. Atsakingas komitetas ITRE. Nuomonės referentas Justas Vincas Paleckis (ENVI pakaitinis narys)

Įvyko bendras Užsienio reikalų komiteto (AFET) žmogaus teisių pakomitečio posėdis (DROI) su Aplinkos, visuomenės sveikatos ir maisto saugos komitetu ENVI. Tema: Klausymai klimato kaitos poveikio žmogaus teisėms tema. Posėdyje dalyvavo 5 Europos universitetų atstovai ekspertai, prieš keletą mėnesių atlikę tyrimą šiuo klausimu iš Paryžiaus universiteto Viešosios teisės katedros, Žemės draugų padalinio atstovai, Aplinkosaugos teisingumo fondo atstovai.
Dalyvavau Žemės ūkio ir kaimo plėtros komiteto (AGRI) surengtame jungtiniame tarpparlamentiniame posėdyje, kuriame dalyvavo ir nacionalinių parlamentų nariai ir kurio metu buvo diskutuojama apie Bendrosios žemės ūkio politikos reformą. Lietuvos Respublikos Seimą šiame posėdyje atstovavo Seimo Kaimo reikalų komiteto pirmininkas Edmundas Pupinis. Stebėjau pirmininkaujančios valstybės Kipro parlamento ir Vyriausybės atstovų vaidmenį posėdyje.

Taip pat dalyvavau  ir rengiau pažymą Seimui apie Moterų teisių ir lyčių lygybės komiteto (FEMM) posėdį, kurio metu vyko pasikeitimas nuomonėmis su Europos lyčių lygybės instituto (ELLI), esančio Vilniuje, direktore p.Virginija Langbakk.
Dalyvavau ir rengiau pažymą apie Užsienio reikalų komiteto (AFET) Žmogaus teisių pakomitečio (DROI) posėdį, kurio metu vyko pakomitečio pakeitimų svarstymas dėl nuomonės projekto "Tariamas CŽV vykdytas kalinių gabenimas ir neteisėtas kalinimas Europos šalyse. Tolesni veiksmai po EP Laikinojo komiteto tariamam CŽV vykdytam kalinių gabenimui ir neteisėtam kalinimui Europos šalyse tirti ataskaitos".
Dalyvavau Pramonės, mokslinių tyrimų ir energetikos komiteto (ITRE ) posėdyje, kuriame svarstyta Energijos vartojimo efektyvumas, Direktyvų 2004/8/EB ir 2006/32/EB panaikinimas. Derybų su Taryba ir Komisija rezultatų pristatymas. Pranešėjas Claude Turmes (žaliųjų frakcija). Ši klausimą taip pat kuruoja LRS Aplinkos apsaugos komitetas.
Liepos 2-5 dienomis internetu stebėjau EP plenarinius posėdžius, kurie vyko Strasbūre. Juose savo šalies pirmininkavimo rezultatus įvertino Danijos premjerė Helle Thorning-Schmidt. 
Kipro prezidentas Demetris Christofias plenariniame posėdyje pristatė savo šalies pirmininkavimo ES Tarybai programą ir prioritetus.
Europos Komisijos narys Janez Potočnik, kuruojantis aplinkos klausimus, pristatė JT konferencijos darnaus vystymosi klausimais Rio+ rezultatus.
Be renginių, susijusių su Lietuvos pirmininkavimu ES Tarybai 2013 metais, dalyvavau eilėje renginių, kurie aktualūs Lietuvos Seimui ir konkrečiai mano darbui LRS Aplinkos apsaugos komitete .

2012 m. birželio 5 d. Briuselyje Europos Parlamente dalyvavau Europos atminties ir sąžinės platformos bei EP Europos istorijų sutaikymo grupės surengta tarptautinė konferencija „Teisinis komunistinių nusikaltimų reglamentavimas“.

Konferencijoje dalyvavo EP nariai iš Lietuvos V.Landsbergis, R. Morkūnaitė Mikulėnienė, LRS narys Emanuelis Zingeris bei pranešėja iš Vilniaus universiteto Renata Vaišvilienė.
Šis renginys buvo skirtas aptarti ir išnagrinėti galimybes siekti tarptautinio teisingumo modelio, kuris įgalintų etinę, moralinę ir teisinę Europos Sąjungos pareigą patraukti teisinėn atsakomybėn totalitarinių nusikaltimų vykdytojus. Taip būtų sukurtos sąlygos atkurti teisingumą piliečiams, iškentusiems grubius žmogaus teisių pažeidimus totalitarinio komunizmo laikotarpiu.

Konferencijos organizatorė Sandra Kalnietė (ELP, Latvija) kalbėjo, kad ES turi siekti teisinio komunistinių nusikaltimų reglamentavimo, nes ES buvo įkurta tam, kad išvengti karų ir konfliktų ateityje. Deja, dar nemažai žmonių, tame tarpe ir EP narių, nesuvokia nusikalstamos komunistinių režimų prigimties. Šie režimai nusipelno tarptautinio pasmerkimo. Ji kvietė ES institucijas padaryti viską, kad nusikaltėliai būtų nubausti, o aukos sulauktų tinkamo dėmesio. 
Tvarios energijos savaitės (EU Sustainable energy week) renginiai 

Birželio 18-22 dienomis Briuselyje vyko tvarios energijos savaitės renginiai. Turėjau komiteto pirmininko pavedimą pagal galimybes dalyvauti kuo daugiau renginių ir grįžus informuoti apie juos komiteto narius. Dalyvavau šiuose renginiuose:
· Atidarymo sesija, dalyvaujant Europos Komisijos nariams G.Oetinger ir S.Kalas, pirmininkaujančios Danijos ministrams, Europos investicijų banko ir kitų ES institucijų atstovams

· Eufores (ES parlamentarų tinklas atsinaujinančios energetikos klausimais) posėdis, skirtas nacionalinių parlamentų ir EP atstovams
· Posėdis apie aplinkosaugos ir atsinaujinančios energetikos politikų tarpusavio sąveiką

· Konferencija „Atsinaujinanti energetika - svarbiausias žaidėjas Europos energetikos rinkoje“
· Posėdis apie energijos efektyvumą ir renovaciją

· Europos energetikos konferencija, skirta energetikos infrastruktūrai

· Ekskursija į atsinaujinančios energetikos namo Briuselyje atvirų durų dieną

· Posėdis, skirtas atsinaujinančios energetikos finansavimui ES lėšomis

Aplinkosaugos vadybos ir audito sistemos (EMAS) dienos EP
Šiais metais jos buvos skirtos atliekų rūšiavimui. Europos Sąjungos aplinkosaugos vadybos ir audito sistema (EMAS  - angl. The EU Eco-Management and Audit Scheme) – tai savanorišku dalyvavimu grindžiama sistema, skirta įmonėms ir organizacijoms, kurios pageidauja įsipareigoti vertinti, valdyti ir gerinti savo aplinkosaugos veiksmingumą. Sistema buvo sukurta 1993 metais ir atnaujinta 2001 metais.  Europos Parlamentas dalyvauja joje nuo 2007 metų.
Susipažinau su sistema, gavau informacinės medžiagos ir EP atstovų pasiūlymą įvesti sistemą Lietuvos parlamente. Šiuo metu Lietuvoje EMAS seritifikatus yra gavusios jau 10 įmonių ir organizacijų, iš valstybinių įstaigų – tik LR Aplinkos ministerija.
Taip pat dalyvavau renginiuose:

Worldwatch instituto "Pasaulio ataskaita 2012 m. Tvaraus klestėjimo link" ("State of the World Report 2012 Moving toward Sustainable Prosperity") pristatymo renginys. Jis buvo skirtas artėjančiai JT Rio+20 konferencijai. Pristatytame leidinyje apžvelgiama 20 metų darnaus vystymosi  patirtis ir požiūris į šiuolaikines ekologines sistemas ir ekonominiai joms valdyti skirti instrumentai.

EP Žaliųjų frakcijos renginys „Ateitis kurios mes tikrai norime: Žaliųjų frakcija / Europos laisvasis aljansas "Rio +20" konferencijoje“ (The future we REALLY want: A Greens/EFA conference on Rio+20)
Stažuotės metu nuolat stebėjau  EP pirmininko M. Schulz sekretoriato, EP frakcijų ir komitetų spaudos atstovų  spaudos konferencijas apie Europos  Parlamento aktualijas. Vienoje iš tokių spaudos konferencijų mano stažuotės pradžioje buvo prasidėjęs tarpinstitucinis konfliktas dėl to, kad ES vidaus reikalų ministrai birželio 7 dienos tarybos posėdyje nusprendė pakeisti laisvą asmenų judėjimą reglamentuojančių Šengeno taisyklių keitimo teisinį pagrindą: vietoj Sutarties dėl Europos Sąjungos veikimo 77 straipsnio nuspręsta remtis 70 straipsniu. Tai reikštų, kad vertinant Šengeno taisyklių taikymą būtų naudojama kita, ne įprastinė, teisėkūros procedūra, todėl EP netektų sprendžiamojo balso dėl laisvo judėjimo galimų suvaržymų. Todėl buvo įdomu stebėti, kaip vystėsi konfliktas, kaip buvo pristatomos ES institucijų pozicijos, ir ypač, kaip pirmininkaujančios Danijos atstovai turėjo aiškinti ir ginti Tarybos poziciją EP plenariniame posėdyje ir komitetuose.
Stažuotės metu pasinaudojau galimybe išsamiai susipažinti su EP padalinio, atsakingo už parlamentinį technologijų įvertinimą (parliamentary technology assessment) ir priklausančio pasauliniam tinklui, STOA (Science and technology options assessment), veikla ir informaciniais leidiniais. Taip pat teko dalyvauti seminare, kurį surengė Liege universitetas, EP ir ES valstybių parlamentų  ar mokslinių institucijų padaliniai, seminare tema „Atsinaujinančios energetikos sistemos: mokslo, inovacijų ir technologijų vaidmuo ir perspektyvos. Europos parlamentinis technologijų įvertinimas“. Jame buvo kalbama apie tai, kaip informaciją apie naujausias technologijas tinkamai ir prieinama forma pateikti parlamentarams ir kitiems politikams taip, kad po to būtų priimti tikslūs ir veiksmingi teisės aktai. Paaiškėjo, kad Lietuva iki šiol nedalyvauja šio tinklo veikloje, tačiau, mano nuomone, Seimui  būtų labai naudinga susipažinti su kitų šalių sukaupta mokslininkų bendradarbiavimo su parlamentais patirtimi ir svarstyti apie panašaus padalinio įkūrimą arba dabar esančių patobulinimą. Su gauta medžiaga supažindinsiu suinteresuotus Seimo kanceliarijos darbuotojus.
Visa susijusi renginių ir susitikimų medžiaga LRS Aplinkos apsaugos komiteto biure.
Pasiūlymai ir rekomendacijos

Stažuotės metu gautos praktinės žinios, atskleidžiančios ES institucijų esminius veikos principus ir procesus yra ne tik labai naudingos ruošiantis pirmininkavimui, bet ir neabejotinai padedančios kokybiškam ES reikalų koordinavimui mano kasdieniniame darbe.

Manau, kad pasiteisino specialieji su būsimu pirmininkavimu susiję gebėjimų mokymai, kurie pasitarnaus ne tik mano kvalifikacijai, bet ir kitų valstybės tarnybos stiprinimui. Tačiau keliant kvalifikaciją užsienio kalbų mokyme, ES srityje dirbantiems valstybėms tarnautojams, mano nuomone, reikalingas nuolatinis kalbos įgūdžių tobulinimas, kuris neturėtų pasibaigti ir po pirmininkavimo.

Sėkmingam pirmininkavimui užtikrinti be kita ko būtina užmegzti glaudžius kontaktus su ES institucijose (EK generaliniame sekretoriate, generaliniuose direktoratuose, ES Tarybos generaliniame sekretoriate ir EP) dirbančiais lietuviais, kurie gali būti labai gerais ir naudingais tarpininkais ne tik perteikdami savo žinias ir patirtį, bet ir rasdami reikalingus partnerius, dirbančius su konkrečiais teisės aktais.

Atsižvelgiant į tai, kad antrąjį pirmininkavimo pusmetį visus susitikimus ir renginius tenka sutalpinti mažesniame laikotarpyje, labai svarbu kruopščiai suderinti renginių datas. Taip pat ne mažiau svarbu kuo anksčiau gauti informaciją iš Europos Parlamento (Seimo nuolatinės atstovės ES, šakinių komitetų ir Lietuvos nuolatinės atstovybės ES padalinio ryšiams su EP) apie numatomus EP padalinių vizitus į Lietuvą prieš pirmininkavimą ir pradėti rengtis šiems renginiams kartu su naujai išrinktais Seimo nariais.
Atsižvelgiant į padidėjusį EP vaidmenį ES teisėkūroje, svarstant ES teisės aktų pasiūlymus, taip pat ir dėl jų atitikties subsidiarumo principui, ir siekiant Lietuvai naudingų pakeitimų, stengtis kuo daugiau pasitelkti į pagalbą EP narius, jų sekretoriato darbuotojus ir frakcijų atstovus. Pasiūlymus teisės aktams, kurių nepavyksta įtvirtinti per Vyriausybės atstovus ES Tarybos darbo grupėse, galima teikti per EP narius.
Siūlyčiau į atmintinę naujai išrinktiems Seimo nariams įtraukti informaciją apie numatomą Lietuvos pirmininkavimą ES Tarybai, renginius, vizitus ir prioritetinius klausimus. Siūlyčiau atkreipti naujų Seimo narių ir komitetų biurų vadovų dėmesį į Seimo statute įtvirtintą Europos Sąjungos klausimų svarstymo pirmenybę specializuotuose komitetuose.

